Cele mai mari companii private din România se ridică împotriva retoricii premierului Tudose: “Mesajul public lansat de dumneavoastră în numele Guvernului conform căruia mediul de afaceri este cel care generează lipsa de fonduri la buget pentru școli, infrastructură sau servicii medicale este unul profund fals și dăunător societății românești” Sute de mii de firme stau în expectativă, softurile de salarizare trebuie modificate: „Noi nu avem privilegiul Guvernului român de a ne administra bugetele prin ordonanțe de urgență“ ♦ Cele mai mari companii private din România îi reproșează premierului Mihai Tudose că mesajele sale publice centrate pe acuzațiile la adresa mediului privat sunt și false și dăunătoare societății: cine răspunde dacă reforma fiscală promovată de guvern eșuează? Șocul modificărilor fiscale promovate săptămâna trecută de guvern nu a fost atenuat de publicarea în Monitorul Oficial a pachetului „reformei“, dar, în fața faptului împlinit,   companiile se resemnează și, în vreme ce guvernul și PSD susțin că „nu dau înapoi“, apar întrebările: cine răspunde în caz de eșec? Într-o scrisoare deschisă adresată șefului Executivului, Coaliția pentru Dezvoltarea României (CDR), organizație care reunește 2.000 de companii românești și străine din piața locală, cu 600.000 de salariați și afaceri de 50 de miliarde de euro pe an, spune că membrii săi vor respecta și vor aplica noul Cod fiscal, deși observațiile reprezentanților săi nu au fost luate în seamă la modificarea lui, dar subliniază apăsat: „Ce se va întâmpla dacă nu ne-am înșelat“? „Mesajul public lansat de dumneavoastră în numele guvernului, conform căruia mediul de afaceri este cel care generează lipsa de fonduri la buget pentru școli, infrastructură sau servicii medicale, este unul profund fals și dăunător societății românești.“ În aceeași vreme mii de companii care aveau bugetele pentru 2018 aproape gata își refac calculele: ce pierd, ce câștigă, cât costă modificarea softurilor, cum își pot compensa salariații, dacă pot? „Impactul recentelor modificări fiscale nu este doar la nivel de salariu, ci și la nivel de procese de lucru.